CELEX: 62010TN0220
Language: sk
Date: 2010-05-18 00:00:00
Title: Vec T-220/10: Žaloba podaná 18. mája 2010 — Komisia/EU Research Projects

31.7.2010   
            
            
               SK
            
            
               Úradný vestník Európskej únie
            
            
               C 209/40
            
         Žaloba podaná 18. mája 2010 — Komisia/EU Research Projects
   (Vec T-220/10)
   ()
   2010/C 209/62
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: N. Bambara, splnomocnený zástupca, a C. Erkelens, právnik)
   
      Žalovaná: EU Research Projects Ltd (Hungerford, Spojené kráľovstvo)
   
      Návrhy žalobkyne
   
   
               —
            
            
               uložiť žalovanej, aby Komisii vrátila sumu vo výške 102 039,32 eura zvýšenú o úroky z omeškania vo výške 4,80 % od 28. decembra 2006 do dátumu vrátenia dlžnej sumy, a
            
         
               —
            
            
               zaviazať žalovanú na náhradu trov konania, vrátane trov, ktoré vznikli Komisii.
            
         
      Žalobné dôvody a hlavné tvrdenia
   
   Komisia predmetnou žalobou, ktorú podala podľa článku 272 ZFEÚ, žiada vrátenie sumy údajného preplatku v prospech žalovanej, ktorý predstavuje 102 039,32 eura, a zaplatenie úrokov vypočítaných sadzbou 4,80 % od dátumu splatnosti dlhu, t. j. od 28. decembra 2006.
   V rámci piateho rámcového programu Európskeho spoločenstva pre výskum, technologický rozvoj a demonštrácie (1998 — 2002) Komisia uzavrela, okrem iného, so žalovanou „zmluvu na projekty v oblasti priemyselného a technologického rozvoja“ označenú číslom IST-2001-34850. Suma, ktorú žalobkyňa žiada podľa uvedenej zmluvy, predstavuje rozdiel medzi preddavkom vyplateným žalovanej a celkovými oprávnenými nákladmi uznanými žalobkyňou v súlade s príslušnými ustanoveniami zmluvy, a to v dôsledku žiadosti žalovanej o ukončenie jej účasti na projekte, ako aj v dôsledku nesplnenia príslušných zmluvných záväzkov.
   Komisia na podporu svojej žaloby uvádza jediný žalobný dôvod: tvrdí, že žalovaná porušila svoje zmluvné povinnosti tým, že Komisii nevrátila rozdiel medzi finančným príspevkom, ktorý mala Komisia žalovanej poskytnúť, a celkovou sumou preddavku, ktorý už žalovaná obdržala. Finančný príspevok, ktorý mal byť žalovanej poskytnutý, je nižší než celková suma zaplatená žalobkyni formou preddavku. Okrem toho podľa belgického práva, ktoré sa uplatňuje na túto zmluvu, platí, že to čo bolo zaplatené bez dôvodu (bezdôvodná platba) možno žiadať späť. Komisia preto tvrdí, že žalovaná je povinná zaplatiť dlžnú sumu.